**KLAIPĖDOS MIESTO SAVIVALDYBĖS**

**ADMINISTRACIJA**

**KLAIPĖDOS MIESTO ŽELDYNŲ IR ŽELDINIŲ APSAUGOS IR PRIEŽIŪROS KOMISIJOS POSĖDŽIO PROTOKOLAS**

2021 m. rugsėjo 28 d. Nr. ADM-508

Klaipėda

Posėdis vyko nuo 2021-09-21 14.00 val.

pirmininkė – Rasa Jievaitienė, Klaipėdos miesto savivaldybės administracijos Aplinkosaugos skyriaus vedėja;

pirmininkės pavaduotoja – Aurelija Jankauskaitė-Bukantienė, Klaipėdos miesto savivaldybės administracijos Urbanistikos ir architektūros skyriaus vyriausioji specialistė;

sekretorė ir narė – Martyna Šeputienė, Klaipėdos miesto savivaldybės administracijos Aplinkosaugos skyriaus vyriausioji specialistė;

nariai:

Egidijus Bacevičius, Klaipėdos universiteto darbuotojas, biologas

Liudvika Kuzminčiūtė, Asociacijos „Klaipėdos žalieji“ pirmininkė (dalyvavo nuotoliniu būdu);

Doc. Dr. Rita Nekrošienė, Klaipėdos universiteto docentė, želdinių ekspertė (dalyvavo nuotoliniu būdu)

Vitalijus Juška, Klaipėdos miesto savivaldybės administracijos Paveldosaugos skyriaus vedėjas;

Gediminas Pocius, Klaipėdos miesto savivaldybės Statybos leidimų ir statinių priežiūros skyriaus vedėjas (dalyvavo nuotoliniu būdu);

Edita Valiūnienė, Klaipėdos miesto savivaldybės administracijos Miesto tvarkymo skyriaus vyriausioji specialistė (dalyvavo tik 5-ojo klausimo svarstyme);

DARBOTVARKĖ.

1. Dėl želdinių būklės vertinimo Liepų g. 54.
2. Dėl želdinių būklės vertinimo Mokyklos g. 18a.
3. Dėl želdinių būklės vertinimo Ryšininkų g. 2,6,8 ir Rumpiškės g. 27.
4. Dėl želdinių būklės vertinimo Pievų tako g. 12.
5. Dėl želdinių būklės vertinimo atsižvelgiant į esamą dalies gatvės želdinių instrumentinį vertinimą ir želdinių sodinimo H. Manto g.

1. SVARSTYTA. Dėl želdinių būklės vertinimo prie Liepų g. 54;

Atsižvelgiant į prašymą (reg. Nr. RS1-749), Komisija įvertino prašomus kirsti želdinius.

Želdiniai auga >1 m atstumu nuo pastato sienos. Želdiniai, pagal taksacijos lentelę M-11 – M-20 nesaugotini nes auga antžeminės skirstomųjų dujų trasos apsaugos zonoje. 2 slyvos ir 3 klevai (Nr. M-6 – M-10) auga požeminio elektros tinklo apsaugos zonoje – nesaugotini želdiniai. Dvikamienis uosis, 5 klevai (Nr. M-1 – M-5(išskyrus M-4, kuris nesaugotinas dėl skersmens)) gadina pastato konstrukcijas. Teritorija apleista, netvarkoma. Želdinių būklė vertinama patenkinamai. L. Kuzminčiūtė siūlo numatyti pilną teritorijos sutvarkymą, naujus želdinius.

Dėl leidimo kirsti 2 uosius ir 5 klevus balsavo 8 komisijos nariai, prieš – 0, susilaikė – 0.

NUTARTA. Leisti kirsti 2 uosius ir 5 klevus.

2. SVARSTYTA. Dėl želdinių būklės vertinimo Mokyklos g. 18a

Atsižvelgiant į prašymą (reg. Nr. RS7-4782), Komisija pakartotinai įvertino prašomus kirsti liepą ir kaštoną. Abu želdiniai rengiant projektą nebuvo taksuoti. Pirmojo posėdžio metu Komisija buvo patikinta, kad bus įmanoma išsaugoti abu medžius. Pagal 2021-06-02 protokolą Nr. ADM-290, buvo išduotas leidimas pagal taksacijos lentelę Nr. 12 uosiui, augusiam greta šios liepos ir kaštono.

Abu želdiniai dėl projektavimo klaidos netiksliai parodyti topografiniame plane, todėl pradėjus vykdyti paruošiamuosius statybos darbus pastebėta, kad kaštonas (Ø 76 cm) trukdo įrengti pamatus, nes atsiduria pamatų zonoje, o liepa - labai arti pastato kampo.

Pasak V. Juškos vertinant želdinių amžių, jie galėtų siekti ir Joniškės dvaro sodybos gyvavimo laikus, nors kaip vertingoji Kultūros paveldo savybė ir neįvardinti.

E. Bacevičius patvirtino, kad medžiai galėtų būti 90-100 metų amžiaus. Būklė vertinama patenkinamai. Abu želdiniai auga greta, todėl nukirtus kaštoną, liepa liktų su retesne laja toje pusėje, taip pat jos šaknynas būtų pažeistas.

Dėl leidimo kirsti 1 liepą balsavo 0 komisijos nariai, prieš – 8, susilaikė – 0.

Dėl leidimo kirsti 1 kaštoną balsavo 3 komisijos nariai, prieš – 5, susilaikė – 0.

NUTARTA: Neleisti kirsti 1 kaštono ir 1 liepos.

1. SVARSTYTA. Dėl želdinių būklės vertinimo Ryšininkų g. 2,6,8 ir Rumpiškės g. 27.

Atsižvelgiant į prašymą (reg. Nr. R1-6188), Komisija įvertino prašomus kirsti želdinius. Apžiūros metu buvo patikslinta, kad gyventojų susirinkimas nebuvo organizuotas ir pritarimo numatomiems darbams nėra.

2 klevai Ryšininkų gatvės zonoje (palei Ryšininkų g. 8), yra geros būklės, vienas iš jų su išcentruota laja. Kadangi visa medžių laja yra virš automobilių parkavimo aikštelės, Komisija siūlo medžius ištirti tomografu.

Ties Ryšininkų g. 6 trikamienis geros būklės gluosnis (Ø 23+23+21 cm) ir dvikamienė geros būklės liepa (Ø 26+23 cm) auga 3-4 m nuo pastato. Gluosnio šakos siekia pastato langus.

Ties Ryšininkų g. 2 apribotame plote auganti liepa (Ø 25 cm) vertinama kaip blogos būklės. Jos laja džiūstanti, skurdi, o kamienas su puviniais. Palei šį daugiabutį kitoje klomboje auganti obelis su kamieno puviniais, greta augantis beržas taip pat turi puvinį, tačiau norint išsiaiškinti pažeidimo laipsnį, Komisija siūlo šį beržą taip pat ištirti tomografu. Sekantis beržas geros būklės tik yra kiek pakrypęs.

Gluosnis (Ø 63 cm) prie Rumpiškės g. 27 augantis apie 3 m nuo pastato sienos, turi kamieno puvinį, tačiau laja kokybiška, svyrančios formos. Klevas (Ø 25 cm) – taip pat auga iki 3 m atstumu nuo šio daugiabučio gyvenamojo namo. Jo laja silpna, sudarkyta savavališko neteisingo genėjimo.

R. Nekrošienė siūlo neleisti kirsti nei vieno medžio, kadangi šioje teritorijoje jų ir taip mažai. A. Jankauskaitė-Bukantienė pritaria tik gluosnių šalinimui. Abi komisijos narės pasisako tik už genėjimą. Pasak E. Bacevičiaus medžių vertinimas Ryšininkų ir Rumpiškės g. labai sudėtingas, nes medžiai subjauroti vienalaikių genėjimų prieš 10-15 metų. Taip pat būtina atsižvelgti į augavietės aplinką: ištisinė plytelių danga ant silpnų šaknų, augimo, lajos atsikūrimo galimybes bei saugumą, kadangi želdiniai auga greta mašinų stovėjimo aikštelių, taip pat ypač pažeistų medžių stabilumui įtakos turinčius skersvėjus.

Dėl leidimo kirsti 3 gluosnius prie Ryšininkų g. 6 balsavo 6 komisijos nariai, prieš – 2, susilaikė – 0.

Dėl leidimo kirsti 2 liepas prie Ryšininkų g. 6 balsavo 0 komisijos narių, prieš – 8, susilaikė – 0.

Dėl leidimo kirsti 1 liepą prie Ryšininkų g. 2 balsavo 6 komisijos nariai, prieš – 2, susilaikė – 0.

Dėl leidimo kirsti 1 gluosnį prie Rumpiškės g. 27 balsavo 6 komisijos nariai, prieš – 2, susilaikė – 0.

Dėl leidimo kirsti 1 klevą prie Rumpiškės g. 27 balsavo 5 komisijos nariai, prieš – 3, susilaikė – 0.

NUTARTA:

1. Dėl 2 klevų prie Ryšininkų g. 8. kirtimo sprendimą priimti po detalaus medžių būklės tyrimo tomografu.
2. Leisti kirsti 3 gluosnius prie Ryšininkų g. 6, gavus susirinkimo protokolą, kuriame želdinių kirtimui pritartų 50+1 % daugiabučio gyvenamo namo butų savininkų.
3. Neleisti kirsti 2 liepų prie Ryšininkų g. 6.
4. Leisti kirsti 1 liepą prie Ryšininkų g. 2, gavus susirinkimo protokolą, kuriame želdinių kirtimui pritartų 50+1 % daugiabučio gyvenamo namo butų savininkų.
5. Dėl 2 beržų kirtimo prie Ryšininkų g. 2. sprendimą priimti po detalaus medžių būklės tyrimo tomografu.
6. Leisti kirsti 1 gluosnį ir 1 klevą prie Rumpiškės g. 27, gavus susirinkimo protokolą, kuriame želdinių kirtimui pritartų 50+1 % daugiabučio gyvenamo namo butų savininkų.
7. SVARSTYTA. Dėl želdinių būklės vertinimo Pievų tako g. 12

Atsižvelgiant į prašymą (reg. Nr. RS1-759), Komisija įvertino prašomus kirsti želdinius. Viena eglė sklypo viduryje, nesaugotina, nes nudžiūvusi, neatitinka LR Vyriausybės nustatytų Kriterijų pagal kuriuos medžiai ir krūmai, augantys ne miškų ūkio paskirties žemėje, priskiriami saugotiniems, patvirtinimo ir medžių ir krūmų priskyrimo saugotiniems. Klevas, augantis palei gatvę išoriškai sveiku kamienu, laja kiek nusilpusi, joje matomi įaugę metalo strypai. Šakos į fasadą ir į stogą nesiremia. Siūlome stebėti želdinio būklę iki kitų metų vasaros, kad įvertinti lajos gyvybingumą.

Dėl leidimo kirsti 1 klevą balsavo 0 komisijos narių, prieš – 8, susilaikė – 0.

NUTARTA:

* 1. Neleisti kirsti 1 klevo.
	2. Rekomenduoti stebėti klevo būklę.
1. SVARSTYTA. Dėl želdinių būklės vertinimo atsižvelgiant į esamą dalies gatvės želdinių instrumentinį vertinimą ir želdinių sodinimo H. Manto g.

Buvo vertinami želdiniai, kurie pagal 2018 m. atliktą dalies gatvės detalaus instrumentinio būklės vertinimo ataskaitą, buvo įvertinti blogai arba patenkinamai. Komisijos nariai dalyvavę kontaktiniu būdu mano, kad 2018 m. vertintų patenkinamai liepų (Nr. 6, 11, 12, 19), būklė yra blogesnė bei tyrimo ataskaitoje, t.y. šiai dienai yra bloga. Komisija vienbalsiai siūlo šalinti tik blogos būklės medžius (pagal ataskaitą liepos Nr. 1 ir Nr. 9). Iškirstus želdinius siūloma atsodinti. Taip pat ir į tas vietas kur medžių jau nebėra.

A. Jankauskaitė – Bukantienė nepritaria drastiškam medžių šalinimui ir atsodinimui naujais. Pasak jos, medžiai augdami nebus visi identiški ir norėtų, kad želdinių keitimas turėtų ritmą. Dėl Manto g. medžių keitimo naujais - nesutinku. Jau ne vienerius metus man buvo kalbama apie išmuštų dantų principą, bet yra eilė pavyzdžių kaip galima į mušto danties tarpą įkomponuoti ne tik medį, bet ir aukštaūgius krūmus. Tokius pavyzdžius mačiau ne tik Palangoje. Tuomet einant tokia gatve nesijaučia disharmonija, bet atvirkščiai nuosekliai, be drastiškų šuolių pereinama nuo vieno augalo prie kito. Tai savotiška relaksacija, miela širdžiai ir akims.

V. Juška atkreipia dėmesį, kad ir nauji medžiai, pasodinti į nesutvarkytą šaligatvio angą su į asfaltą pavirtusią žemę, bus pasmerkti merdėti ir po kelių dešimtmečių kartos savo pirmtakų likimą. Todėl siūlo komisijai suformuoti pasiūlymą dėl medžių augimviečių miesto gatvėse kokybiško sutvarkymo pagal vieningus principus – turi būti pakankamas žemės plotas prie kamieno, kuris turi būti apsaugotas nuo mechaninio poveikio - uždengtas grotelėmis arba bent jau laikinai mulčiuotas. Svarstytinas ir laistymo sistemos įrengimas.

L. Kuzminčiūte dėl H. Manto g. medžių keitimo naujais nesutinka. Esamose laisvose, kuriuose nebėra medžių, siūlo įkomponuoti ne tik medį, bet ir aukštaūgius krūmus, nes taip nuosekliai, be drastiškų šuolių pereinama nuo vieno augalo prie kito.

Pasak G. Pociaus reikia įvertinat tai, kad geros būklės medžių šioje gatvėje išlikę mažuma, o laiko perspektyvoje ir geros būklės medžius palaipsniui vertinsime kaip patenkinamos ar net blogos būklės, todėl siūlo šalinti visus ir sodinti naujus. Miestas turi atsinaujinti savo žalią rūbą, tačiau tikrai ne „išdaužytų dantų užtaisymo“ principu.

R. Nekrošienė svarsto ar tuomet neturėtų būti rengiamas projektas. Todėl šiame etape palaiko tik blogos būklės medžių pašalinimą.

Liepų eilės Nr. 23-30 siūloma palikti ir blogos būklės liepos Nr. 24 neleisti kirsti. Ruože ties Atgimimo aikšte blogos būklės želdinių nebėra. Į tuščias vietas taip pat siūloma sodinti naujus želdinius. Medžius augančius H. Manto g. ruože nuo S. Daukanto g. iki Vytauto g. siūloma tirti tomografu.

Dėl leidimo kirsti 2 liepas, balsavo 9 komisijos nariai, prieš – 0, susilaikė – 0.

Dėl leidimo kirsti 4 liepas, balsavo 6 komisijos nariai, prieš – 3, susilaikė – 0.

NUTARTA:

1. Leisti kirsti 6 liepas.
2. Rekomenduoti medžius augančius H. Manto g. ruože nuo S. Daukanto g. iki Vytauto g. tirti tomografu.
3. Rekomenduoti atsodinti liepas vietoj nukirstų ir į esamas tuščias vietas.

|  |  |
| --- | --- |
| Komisijos pirmininkė | Rasa Jievaitienė |
| Sekretorė  | Martyna Šeputienė |